Document ID: 32009D0015

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Δεκεμβρίου 2008
για την απόρριψη αίτησης εγγραφής στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων το οποίο προβλέπεται στον κανονισμό (ΕΚ) αριθ. 510/2006 του Συμβουλίου (Džiugas) [ΠΓΕ]
[κοινοποιηθείσα υπό τον αριθμό Ε(2008) 8423]
(Το κείμενο στη λιθουανική γλώσσα είναι το μόνο αυθεντικό)
(2009/15/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 6 παράγραφος 2 δεύτερο εδάφιο,
Εκτιμώντας τα ακόλουθα:
(1)
Σύμφωνα με το άρθρο 6 παράγραφος 1 του κανονισμού (ΕΚ) αριθ. 510/2006 και το άρθρο 17 παράγραφος 2, η Επιτροπή εξέτασε την αίτηση καταχώρισης της ονομασίας «Džiugas» ως προστατευόμενης γεωγραφικής ένδειξης για τυρί, την οποία υπέβαλε η Λιθουανία και παρέλαβε η Επιτροπή στις 15 Ιουνίου 2005.
(2)
Σε απάντηση σε αιτήματα της Επιτροπής, η Λιθουανία υπέβαλε νέα έκδοση των προδιαγραφών, συνοδευόμενη από σύνοψη και πρόσθετες πληροφορίες, που παρελήφθησαν στις 3 Ιουλίου 2006, στις 5 Δεκεμβρίου 2006 και στις 3 Σεπτεμβρίου 2008.
(3)
Η Επιτροπή ζήτησε, μεταξύ άλλων, διευκρινίσεις όσον αφορά τη φύση του δεσμού που συνδέει τα χαρακτηριστικά του προϊόντος για το οποίο ζητείται η καταχώριση με τη συγκεκριμένη γεωγραφική του προέλευση.
(4)
Μετά από εξέταση των εγγράφων που συνυποβλήθηκαν από τη Λιθουανία με την αίτηση, η Επιτροπή επεσήμανε ότι η συγκεκριμένη ποιότητα ή χαρακτηριστικά του τυριού οφείλονται στη μέθοδο παραγωγής του και δεν μπορούν να αποδοθούν στη γεωγραφική προέλευση. Οι προδιαγραφές αναφέρουν ότι ο δεσμός μεταξύ του τυριού «Džiugas» και της περιοχής προέλευσής του εκφράζεται από την ιδιαίτερη μέθοδο παραγωγής του, η οποία του προσδίδει φυσικά, χημικά και οργανοληπτικά χαρακτηριστικά τα οποία δεν απαντώνται σε άλλα τυριά. Οι προδιαγραφές αναφέρουν επιπλέον ότι η μέθοδος παραγωγής του τυριού «Džiugas» είναι καθοριστική για την υψηλότερη περιεκτικότητά του σε μαγνήσιο και ασβέστιο και ότι τα ιδιαίτερα οργανοληπτικά χαρακτηριστικά του τυριού «Džiugas», το αχνοκίτρινο χρώμα με τις φαιόχρωμες ανταύγειες και η φρέσκια γεύση, οφείλονται στη μέθοδο παραγωγής του. Λόγω της απουσίας δεσμού μεταξύ αυτών των παραγόντων και της γεωγραφικής προέλευσης, η αίτηση δεν πληροί τα βασικά κριτήρια για καταχώριση ως προστατευόμενη γεωγραφική ένδειξη.
(5)
Επομένως δεν αποδεικνύεται η ύπαρξη δεσμού κατά την έννοια του άρθρου 2 παράγραφος 1 στοιχείο β) δεύτερη περίπτωση του κανονισμού (ΕΚ) αριθ. 510/2006.
(6)
Κατόπιν των ανωτέρω, η αίτηση για καταχώριση της ονομασίας «Džiugas» ως προστατευόμενης γεωγραφικής ένδειξης πρέπει να απορριφθεί.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής προστατευόμενων γεωγραφικών ενδείξεων και ονομασιών προέλευσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η αίτηση για καταχώριση της ονομασίας «Džiugas» απορρίπτεται.
Άρθρο 2
Η παρούσα απόφαση απευθύνεται στη Δημοκρατία της Λιθουανίας.
Βρυξέλλες, 19 Δεκεμβρίου 2008.

Labels: 3
17
18
6